Woord van die week: paparazzoArgieffoto (Foto: ErikaWittlieb, Pixabay) Woord: paparazzo (meervoud paparazzi) Betekenis: fotograaf wat soos ŉ taai April-vlieg om superbekendes draai Waar kom dit vandaan? Genoem na ŉ persfotograaf in die Italiaanse rolprentmaker Federico Fellini (1920-1993) se 1960-werk, La dolce vita. Die nuusfotograaf se naam is Paparazzo, ŉ naam wat uit ŉ Italiaanse dialek kom waar dit ŉ besonder steurende klank, naamlik die gezoem van ŉ muskiet, beteken. In sy skooldae het Fellini ŉ klasmaat met die bynaam Paparazzo (“muskiet”) gehad wat besonder vinnig kon praat en veral aanhoudend aan die beweeg was. Hy het gedink dat die naam die besondere karakter in sy rolprent sou pas. Hierdie herkoms word betwis. Ander bronne meen dat dit uit ŉ reisverhaal oor Suid-Italië kom waar ŉ hotel-eienaar se naam Coriolano Paparazzo was. Fellini sou die boek toevallig op ŉ plek oopgeslaan en die naam daar gesien het. Fellini word beskou as een van die invloedrykste en beroemdste rolprentvervaardigers van die 20ste eeu. Die Federico Fellini-lughawe by sy geboortedorp, Rimini aan die Adriatiese See, is na hom vernoem. Dié interessante brokkie is gepubliseer in dr. Anton F Prinsloo se boek, Die aap in jou koffie (Afrikaanse eponieme van A tot Z). Uitgewer: Protea Boekhuis Prys: R250-00* *Prys onderhewig aan verandering Koop die boek by Graffiti Boeke